പിരിച്ചുവിട്ട കെ.എസ്.ആര്.ടി.സി എംപാനല് ജീവനക്കാര് തൃശങ്കുവില് കാട്ടാക്കട: മലയോരമേഖലയിലെ കെ.എസ്.ആര്.ടി.സി ഡിപ്പോകളില് നിന്നും പിരിച്ചുവിട്ട എം പാനല് ജീവനക്കാര് തൃശങ്കുവില്. 20 വര്ഷത്തിലധികം ജോലിചെയ്ത സ്ഥാപനത്തില് നിന്നും പിരിച്ചു വിട്ടതോടെയാണ് എം പാനല് ജീവനക്കാരുടെ ജീവിതം വഴിമുട്ടിയത്. വരുമാനം നിലച്ചതോടെ മക്കളുടെ വിദ്യാഭ്യാസം, മാതാപിതാക്കളുടെ ചികിത്സ, എന്നിവയൊക്കെ അവതാളത്തിലായി. വിവാഹപ്രായമായ പെണ്മക്കളെ വിവാഹം ചെയ്ത് അയയ്ക്കാന് പോലും കഴിയാത്ത ദുരിതത്തിലാണിര്. താത്കാലികമാണെങ്കിലും എംപാനല് ജോലിയില് നിന്നും കിട്ടുന്ന വരുമാനം ഒരനുഗ്രഹമായിരുന്നു. ഇപ്പോള് ജോലിയും പോയി, ഒപ്പം കൊറോണയും വഴിമുടക്കിയായി. സര്ക്കാര് ജോലിക്കാരനായതിനാല് റേഷന് വെള്ളകാര്ഡും കിട്ടി. വെള്ളക്കാര്ഡ് ആയതിനാല് റേഷന് ആനുകൂല്യങ്ങളില് നിന്നുപോലും ഇവര് തഴയപ്പെട്ടു. അതോടെെ റേഷനരി പോലും വാങ്ങാനാകാത്ത അവസ്ഥയിലെത്തി. കഴിഞ്ഞ അഞ്ച് വര്ഷമായി സ്ഥിരപ്പെടുത്തുന്നതിന് വേണ്ടി നിരവധി തവണ എം പാനല് ജീവനക്കാരുടെ ലിസ്റ്റെടുത്തിരുന്നു. എന്നാല് യാതൊരു ഗുണവും ഉണ്ടായിട്ടില്ലെന്ന് കണ്ടക്ടര്മാര് പറയുന്നു. ആര്യനാട് ഡിപ്പോയില് 2000 മുതല് താത്കാലിക കണ്ടക്ടര് ആയി ജോലി ചെയ്തുവന്നിരുന്ന പുറുത്തിപ്പാറ സ്വദേശിയായ ടി. സുരേഷ് കുമാര് ലിസ്റ്റ് വന്നപ്പോള് അര്ഹതപ്പെട്ടവരുടെ പട്ടികയില് സുരേഷ് കുമാറിന് ആറ് വര്ഷം മാത്രമേ സര്വീസുള്ളൂ. 100 രൂപ ദിവസ വേതനത്തിന് തുടങ്ങി ഇപ്പോള് വേതനം 480 രൂപയായിരുന്നു. മിനിമം കൂലിപോലും നിഷേധിക്കപ്പെട്ടാണ്പലരും ജോലി ചെയ്തത്. എംപ്ലോയ്മെന്റ് ഓഫീസ് മുഖേന ജോലിനേടുന്നവര്ക്ക് മൂന്ന് മാസം വരെ മാത്രമേ ജോലി നല്കുകയുള്ളൂ. 179 ദിവസമാകുമ്ബോള് ഒരു ദിവസമെങ്കിലും മാറ്റി നിറുത്തിയിട്ടാണ് മറ്റ് ഡിപ്പാര്ട്ട്മെന്റ്കളില് വീണ്ടും ജോലിക്കെടുക്കുന്നത്. എന്നാല് കെ.എസ്.ആര്.ടി.സിയില് അങ്ങനെ മാറ്റി നിറുത്താറില്ല. എങ്കിലും പതിറ്റാണ്ടുകള് ജോലിചെയ്ത സ്ഥാപനം ജീവിത സായാഹ്നത്തില് തങ്ങളെ കൈവിടില്ലന്ന പ്രതീക്ഷ ഇത്തരക്കാര്ക്കുണ്ടെങ്കിലും ഇത് യാഥാര്ത്ഥ്യമാകുമോ എന്ന ആശങ്കയും ഇവര്ക്കുണ്ട്. എംപാനല് 1991ല് ഗതാഗതമന്ത്രിയായിരുന്ന ആര്. ബാലകൃഷ്ണപിള്ളയാണ് കെ.എസ്.ആര്.ടി.സിയില് എംപാനല് സംവിധാനം ആദ്യമായി നടപ്പിലാക്കിയത്. സ്ഥിരംജീവനക്കാരുടെ സമരം പൊളിക്കുന്നതിന് വേണ്ടിയാണ് അന്ന് ഇത്തരം താത്കാലിക സംവിധാനം കൊണ്ടുവന്നത്. ക്രമേണ മറ്റു വകുപ്പ് കളിലേക്കും വ്യാപിച്ചു. എംപാനല് ജീവനക്കാരുടെ ദുരിതം റേഷന് കാര്ഡ് വെള്ളയായി. അതോടെ മറ്റ് പല ആനുകൂല്യങ്ങളില് നിന്നും ഒഴിവാക്കപ്പെട്ടു. മക്കളുടെ വിദ്യാഭ്യാസത്തിന് ലഭിച്ചിരുന്ന പല സാമ്ബത്തിക സഹായവും നിലച്ചു. മാതാപിതാക്കളുടെ ചികിത്സയും അവതാളത്തിലായി. വിവാഹപ്രായമായ പെണ്മക്കളെ വിവാഹം ചെയ്ത് അയയ്ക്കാന് പോലും കഴിത്തത്ര ദുരിതം. പിരിച്ചുവിട്ട ജീവനക്കാരില് കൂടുതല് ദിവസം ജോലി ചെയ്തവര്ക്ക് ആദ്യത്തെ രണ്ടു മാസം തുച്ഛമായ കൂലി നല്കിയിരുന്നു. പിന്നെ അതും നിറുത്തി. ഒരു തൊഴിലാളിയെ പോലും പിരിച്ചുവിടില്ലെന്ന മുഖ്യമന്ത്രിയുടെ പ്രഖ്യാപനം വന്നിട്ട് ഒരുവര്ഷത്തോളമായി. 2003ലും 2005ലുമൊക്കെജോലിയില് വന്നവര്ക്ക് അഞ്ചും ആറും വര്ഷം മാത്രമാണ് സര്വീസ് ആയി കാണിച്ചിരിക്കുന്നത്. ആര്യനാട് വെള്ളനാട് കാട്ടാക്കട ഡിപ്പോകളിലെ ജീവനക്കാര് തെറ്റ് തിരുത്താന് അപേക്ഷകളുമായി ഓഫീസുകള് കയറിയിറങ്ങുന്ന തിരക്കിലാണിപ്പോള്.